སྟོན་པ་འདས་ནས་ལོ་ངོ་ཉིས་བརྒྱ་སོང་རྗེས་རྒྱ་གར་གྱི་ལོ་རྒྱུས་ཐོག་ཆེས་སྙན་གྲགས་ཅན་གྱི་རྒྱལ་པོ་མྱ་ངན་མེད་ཀྱི་དབང་བསྒྱུར་བའི་སྐབས་སུ་རྒྱལ་པོ་དེས་སངས་རྒྱས་ཆོས་ལུགས་ལ་དད་མོས་བྱེད་པར་བརྟེན་སངས་རྒྱས་ཆོས་ལུགས་པ་མ་ཡིན་པའི་ཕྱི་རོལ་པ་མང་པོས་ཀྱང་སྦྱིན་པ་སློང་བའི་ཆེད་དུ་དགེ་འདུན་གྱི་སྡེར་ཞུགས་པ་དང་ཁོང་ཚོའི་སྤྱོད་པ་བག་མེད་པ་ཡིན་པས་སངས་རྒྱས་ཆོས་ལུགས་ཀྱི་བསླབ་ཁྲིམས་དང་འགལ་བའི་མཐར་སྤྱོད་ལམ་དྭངས་གཙང་གི་སངས་རྒྱས་ཆོས་ལུགས་ལ་དད་ལྡན་དགེ་སློང་རྣམས་ཀྱིས་སྤྱོད་ལམ་ཚུལ་མིན་གྱི་མི་དེ་དག་རང་གི་སྡེ་པར་མཉམ་དུ་འཚང་པར་མི་འདོད།བཤད་སྲོལ་དུ་གྲོང་ཁྱེར་སྐྱ་བོའི་བུའི་དགོན་པའི་ནང་ལོ་ངོ་བདུན་རིང་དུ་གསོ་སྦྱོང་ལ་སོགས་པའི་ཆོས་ལུགས་ཀྱི་བྱེད་སྒོ་སྤེལ་མེད་པས་དེ་རྒྱལ་པོ་མྱ་ངན་མེད་ཀྱི་མཐོས་སྐབས་ཧ་ལས་ཏེ་གནས་བརྟན་མོའུ་འགལ་གྱི་བུ་ཏི་ཥ་ཡ་རྒྱལ་ས་གྲོང་ཁྱེར་སྐྱ་བོའི་བུར་གདན་དྲངས་ཏེ་དགེ་འདུན་གྱི་སྡེ་ལ་དག་ཐེར་མཛད་པ་དང་།ལྷག་པར་དུ་གནས་བརྟན་ཆིག་སྟོང་བསྡུས་ནས་བཀའ་བསྡུ་གསུམ་པ་བྱས་ཏེ་ཅུང་ཆ་ཚང་བའི་སྒོ་ནས་མདོ་སྡེ་དང་།འདུལ་བ།མངོན་པ་བཅས་སྡེ་སྣོད་ཀྱི་གཙོ་བོའི་གྲུབ་ཆ་རྣམས་བསྡུ་བར་བྱས་།བཤད་སྲོལ་དུ་ད་ལྟ་ཡོད་པའི་གནས་བརྟན་སྡེ་པའི་པཱ་ལིའི་སྐད་ཡིག་གི་སྡེ་སྣོད་གསུམ་པོ་དེ་དག་ཐེངས་དེའི་བཀའ་བསྡུ་བྱས་ནས་མཐའ་འཇུག་གཏན་འཁེལ་བ་བྱས་པར་གྲགས་སོ།།